昔遊詩  其七
作者：姜夔
朝代：宋

paragraphs: 揚舲下大江，日日風雨雪。
留滯鼇背洲，十日不得發。
岸冰一尺厚，刀劍觸舟楫。
岸雪一丈深，屹如玉城堞。
同舟二三士，頗壯不恐懾。
蒙氈閉篷卧，波裏任傾攧。
晨興視氈上，積雪何皎潔。
欲上不得梯，欲留岸頻裂。
攀援始得上，幸有人見接。
荒村三兩家，寒苦衣食缺。
買豬祭波神，入市路已絕。
如今得安坐，閑對妻兒說。